b'\n_START_ARTICLE_\nFrancis Baluodis\n_START_PARAGRAPH_\nFrancis Aleksandras Baluodis (latv. Francis Aleksandrs Balodis, 1882 m. rugpj\xc5\xab\xc4\x8dio 7 d. Valmiera \xe2\x80\x93 1947 m. rugpj\xc5\xab\xc4\x8dio 8 d. Stokholmas) \xe2\x80\x93 latvi\xc5\xb3 archeologas, Latvijos nacionalin\xc4\x97s archeologijos mokyklos ir paminklosaugos princip\xc5\xb3 k\xc5\xabr\xc4\x97jas.\n_START_SECTION_\nBiografija\n_START_PARAGRAPH_\nMok\xc4\x97si Valmieros parapijos mokykloje, kurioje mokytojavo jo t\xc4\x97vas Voldemaras Baluodis. V\xc4\x97liau lank\xc4\x97 priva\xc4\x8di\xc4\x85 E. Hein\xc4\x97s mokykl\xc4\x85, baig\xc4\x97 Rygos gimnazij\xc4\x85. 1902-1907 m. Tartu universitete studijavo teologij\xc4\x85, istorij\xc4\x85 ir archeologij\xc4\x85, 1907-1910 m. studijavo Maskvos archeologijos institute, kur 1910 m. apgyn\xc4\x97 diplomin\xc4\xaf darb\xc4\x85 i\xc5\xa1 latvi\xc5\xb3 gen\xc4\x8di\xc5\xb3 IX a.-XIII a. materialin\xc4\x97s istorijos. Paraleliai studijavo istorij\xc4\x85 ir archeologij\xc4\x85 Maskvos universitete. 1910\xe2\x80\x931912 m. Miuncheno universitete apgyn\xc4\x97 egiptologijos disertacij\xc4\x85 filosofijos daktaro vardui gauti._NEWLINE_1912-1918 m. Maskvos archeologijos instituto egiptologijos docentas, 1915\xe2\x80\x931918 m. Maskvos universiteto ryt\xc5\xb3 meno istorijos privatdocentas, 1918-1924 m. Saratovo universiteto meno istorijos profesorius, Istorijos ir filologijos fakulteto dekanas, prorektorius. 1924 m. kelis m\xc4\x97nesius dirbo Maskvos universitete, bet ruden\xc4\xaf i\xc5\xa1rinktas Latvijos universiteto ryt\xc5\xb3 istorijos ir archeologijos profesoriumi, gr\xc4\xaf\xc5\xbeo \xc4\xaf Ryg\xc4\x85. Latvijos universiteto Filologijos ir filosofijos fakulteto dekanas, prorektorius studij\xc5\xb3 reikalams, Valstybinio istorijos muziejaus archeologijos skyriaus ved\xc4\x97jas, Paminkl\xc5\xb3 valdybos pirmininkas, Latvijos istorijos instituto direktoriaus pavaduotojas. 1940 m. emigravo \xc4\xaf Stokholm\xc4\x85. 1943 m. atstovavo Latvij\xc4\x85 Baltijos komitete. Po Antrojo pasaulinio karo skait\xc4\x97 egiptologijos paskaitas Europos universitetuose.'